
Tasg 1
Yn ystod fy nghyfnod PAP roeddwn yn cael nifer o gyfleoedd i addysgu gwersi Gwybodaeth a Dealltwriaeth o’r Byd. Oherwydd hynny penderfynais ddarllen y llyfr “Planed Arbennig Harri” gan Sioned V. Hughes. Mae’r llyfr yn rhan o gyfres “Tybed Pam?” sydd yn cael ei gyhoeddi gan Ganolfan Peniarth. Mae’r llyfrau yn y gyfres yma wedi eu hysgrifennu er mwyn datblygu sgiliau o fewn Fframwaith y Cyfnod Sylfaen; maent yn rhoi cyfle i “ddatblygu syniadau, teimladau a safbwyntiau gyda dychymyg, creadigedd a sensitifrwydd a fydd yn eu helpu i fynegi barn am y byd, eu gobeithion, a’u breuddwydion” (Canolfan Peniarth, 2014).
	Dewisais y llyfr penodol yma oherwydd ei fod yn rhoi nifer o gyfleoedd i ddatblygu sgiliau iaith. O’i fewn, nid oes gormodedd o nodweddion iaith arbennig, megis cyflythrennu a chymariaethau, yn cael eu defnyddio. Serch hynny, mae’r llyfr yn cynnwys lot o eirfa pwnc sydd yn estron i ddisgyblion blwyddyn 2. Golyga hyn ei fod yn caniatáu i’r disgyblion, yn enwedig rhai gallu uwch, i ymestyn eu geirfa. Wrth ystyried cynnwys y llyfr gellir dweud ei fod yn annog trafodaeth am foeseg. Yn ychwanegol i gyflwyno geirfa anghyfarwydd gellir hefyd dweud ei fod yn caniatáu i’r disgyblion ymestyn eu sgiliau llafar drwy annog trafodaeth dosbarth. Mae rhoi cyfleoedd i ddisgyblion drafod y buddion o edrych ar ôl yr amgylchedd yn hanfodol gan fod hynny yn un o ddibenion y cwricwlwm newydd fydd yn dod yn sgil yr adroddiad “Dyfodol Llwyddiannus” Yr Athro Donaldson; dylai disgyblion fod yn “ddinasyddion egwyddorol, gwybodus sydd: yn dangos eu hymrwymiad i sicrhau cynaliadwyedd y blaned” (Donaldson, 2015, t. 30). 

Tasg 2
https://youtu.be/OXbMQUgeDvA






















Tasg 3 
Roedd y gweithgareddau a gynlluniais wedi eu rhannu i bedair rhan. Roedd y rhannau i gyd yn sefyll ar eu pennau eu hunain ond hefyd yn clymu gyda’i gilydd. Golyga hyn bod sgiliau ieithyddol penodol yn cael eu datblygu ym mhob gweithgaredd ond hefyd eu bod yn bwydo i’w gilydd ac yn adeiladu ar y sgiliau a ddatblygwyd yn y gweithgaredd blaenorol. Mae’r tri gweithgaredd cyntaf i’w gweld yn y fideo, ac mae tystiolaeth o’r pedwerydd i’w weld yn yr atodiadau.
	Er bod agwedd ysgrifenedig i hanner y gweithgareddau, roeddwn yn gweld pwysigrwydd mwy ar annog cyfleoedd i ddisgyblion drafod ac ymestyn eu sgiliau llafar. Wrth drafod yr ysgol PAP, dywed Estyn (2017) mai “lleiafrif o’r disgyblion sydd yn siarad Cymraeg gartref”. Mae hyn yn rhoi pwysigrwydd sylweddol ar roi digon o gyfleoedd i ddisgyblion ddatblygu eu sgiliau llafar yn yr ysgol.
Yn gyntaf, darllenais e-bost roedd wedi ei yrru gan Mr Bob Blin. O fewn yr e-bost roedd yr awdur yn amlygu ei bryderon am bwysigrwydd ailgylchu. Doedd yr e-bost ddim yn gosod tasg benodol i’r disgyblion a felly yn rhoi cyfle i’r disgyblion drafod sut y gallent ymateb i Mr Blin. Mae rhoi cyfle i’r disgyblion gael mewnbwn yn eu dysgu yn un o’r 42 hawliau plant mewn addysg; “[yr] hawl i ddweud beth ddylai ddigwydd ac i rywun wrando [arnynt]” (Comisiynydd Plant Cymru, 2016).  Roedd yr e-bost yma wedi corddi’r disgyblion ac wedi ysgogi ymateb ganddynt. Datblygai’r drafodaeth yma sgiliau “siarad” yn y Fframwaith Llythrennedd a Rhifedd (2014) ; “mynegi barn, gan roi rhesymau a chynnig atebion priodol i gwestiynau” a “siarad yn eglur ag ystod o gynulleidfaoedd”. O fewn y fideo, mae’n amlwg nad oes gan y disgyblion yr eirfa i ddatblygu eu safbwyntiau ac felly dylai’r gweithgareddau sy’n dilyn helpu hynny.
Yn ail, roeddwn yn darllen y llyfr. Wrth wrando ar y llyfr yn cael ei ddarllen roedd y disgyblion yn datblygu pob un o’r sgiliau sydd yn dod o fewn yr agwedd “gwrando” yn y Fframwaith Llythrennedd a Rhifedd (2014); gan gynnwys “gwrando ar eraill gan ganolbwyntio, deall y prif bwyntiau a gofyn am eglurhad os oes ei angen”.  Fel sydd yn amlwg yn y fideo, roeddwn yn amrywio tôn y llais er mwyn amlygu bod gwahanol gymeriadau yn siarad. Mae amrywio tôn y llais hefyd yn hwyluso dealltwriaeth y disgyblion o’r emosiwn y tu ôl i’r darllen (Oracy Cambridge, 2018). Roeddwn hefyd yn holi nifer o gwestiynau caeedig i’r disgyblion i sicrhau eu dealltwriaeth o gynnwys y stori gan roi cyfle i mi allu ymateb i unrhyw gwestiynau neu gamsyniadau oedd gan y disgyblion. Yma roedd cyfle i’r disgyblion ddangos eu gwybodaeth bresennol o’r peryglon o beidio gofalu am yr amgylchedd. Roedd hyn yn rhoi cyfle hefyd i’r disgyblion ddatblygu sgiliau o fewn yr agwedd “siarad” yn y Fframwaith Llythrennedd a Rhifedd (2014). 
Yn y drydydd gweithgaredd roeddwn wedi paratoi cardiau geiriau wedi eu lamineiddio. Roedd y geiriau wedi ymddangos yn y stori ac roeddent yn amrywio o ansoddeiriau a berfau i eiriau arbenigol o fewn y pwnc. Roeddwn yn mynd trwy bob un o’r geiriau ac yn trafod eu hystyr. Gan sicrhau dealltwriaeth y disgyblion o’r geiriau roedd yn ymestyn eu geirfa ar gyfer y gweithgaredd olaf. Roedd y gweithgaredd yma yn amlwg yn datblygu sgiliau llafaredd y disgyblion, gan gynnwys “cyfrannu i drafodaeth, parhau i ganolbwyntio ar y pwnc a chymryd eu tro i siarad” (Fframwaith Llythrennedd a Rhifedd, 2014). Er mwyn sicrhau bod y disgyblion yn cofio’r geiriau, roedd yn rhaid iddynt greu banc o eiriau. Byddai’r banc yn bwysig iawn ar gyfer y gweithgaredd canlynol ac felly roeddwn yn amlygu’r ffaith ei fod yn bwysig i’r disgyblion ddewis geiriau maent yn meddwl sydd am fod yn ddefnyddiol wrth iddynt ysgrifennu e-bost i ymateb i Mr Blin. Yma, rhoddwyd cyfle i’r disgyblion ddatblygu’r sgil o “[d]defnyddio geiriau syml sy’n perthyn i’r pwnc mewn modd priodol” (Fframwaith Llythrennedd a Rhifedd, 2014)
Roedd y gweithgareddau blaenorol i gyd wedi ymarfer sgiliau oedd am fod yn hanfodol i’r disgyblion eu defnyddio yn y gweithgaredd olaf. Y gweithgaredd olaf a gynlluniais oedd ysgrifennu e-bost i berswadio Mr Bob Blin o fuddion ailgylchu. Roedd y dasg wedi ei wahaniaethu mewn tair ffordd ar gyfer y pum grŵp gallu (mae esiampl o waith gallu uwch ac is yn yr atodiadau); roedd amrywiaeth yn y gefnogaeth yn y cymorth roedd y disgyblion yn eu cael wrth weithio. Yn dilyn y sesiwn bore a gweld safon y disgyblion gallu uwch a chanolig,  roedd rhaid i mi addasu’r gwaith ar gyfer y disgyblion gallu is yn y prynhawn. Roedd y disgyblion i gyd yn cael copi o’r erthygl o’u blaenau er mwyn rhoi cyfle iddynt “[d]dilyn strwythur yn eu gwaith ysgrifennu gyda chymorth, e.e. llythyr” (Fframwaith Llythrennedd a Rhifedd, 2014). Roeddent hefyd yn “dilyn a datblygu ar ffurf sydd wedi’i modelu gan yr athro/athrawes” (Fframwaith Llythrennedd a Rhifedd, 2014). Roedd y grŵp gallu uwch yn cael rhyddid i ysgrifennu beth yr hoffent i berswadio; y ddau grŵp wedyn yn cael taflenni gwaith gyda dechrau brawddegau i’w helpu i ysgrifennu; ac roedd y ddau grŵp isaf yn gwneud tasg llenwi’r bylchau. Y sgil amlycaf oedd yn cael ei ddatblygu ymysg y rhai gallu is oedd “ffurfio priflythrennau a llythrennau bach yn gywir ac yn gyson o ran eu maint” (Fframwaith Llythrennedd a Rhifed, 2014). Doedd y dasg gallu is ddim yn arbennig o heriol, nac yn datblygu sgiliau llythrennedd y disgyblion yn sylweddol, ond roedd yn dda iawn am ysgogi trafodaeth. Ymysg y 12 disgybl oedd yn gwneud y gwaith gallu is, nid oes unrhyw un o’r disgyblion yn siarad y Gymraeg ar yr aelwyd; golyga hyn fod rhoi cyfle i’r disgyblion rhannu eu barn a thrafod gyda’i gilydd yn bwysig iawn. Dylai iaith lafar fod yn sail i unrhyw waith ysgrifenedig a felly mae’n hanfodol fod gan y disgyblion sydd ddim yn datblygu eu Cymraeg ar yr aelwyd ddigon o amser i ddatblygu yn yr ysgol. Wrth ddatblygu sgiliau’r iaith Gymraeg yn yr ysgol byddai’n codi ymwybyddiaeth y disgyblion o’r ffaith ei fod yn bosib ac yn fuddiol defnyddio’r Gymraeg y tu hwnt i’r ysgol. (Llywodraeth Cymru, 2008, t. 27). 
Er bod sgiliau amlwg yn cael eu datblygu, gellir gweld nifer o gyfleoedd a fethwyd yn y gweithredu, a gwelir cynllunio diffygiol ar fy rhan i. Petawn yn gwneud y gweithgaredd eto mae’n amlwg ym mha agweddau mae angen gwelliannau.
Fel sydd yn amlwg yn y fideo, roedd ymadroddion megis “Yn fy marn i” ac “heb os nac oni bai” wedi eu huwch-oleuo yn y llythyr ond ni dynnais sylw tuag at rhain; penderfynais i wneud hyn oedd oherwydd fy mod yn credu y byddai’n haws i’w hegluro wrth weithio gyda’r grwpiau yn unigol. Roedd hyn yn gamgymeriad; dylwn fod wedi egluro’r ymadroddion wrth ddarllen y llythyr ac wrth weithio gyda’r grwpiau. Credaf hyn oherwydd y buasai’n caniatáu i’r disgyblion allu trafod yr ystyr gyda’i gilydd er mwyn rhoi cyfle i’r rhai gallu uwch gymryd rôl addysgwr wrth egluro’r ymadroddion i’r rhai gallu is. Yn ychwanegol i hynny, mae ailadrodd yn hanfodol i ddisgyblion gadw gwybodaeth yn eu Cof Tymor Hir. Er mwyn i wybodaeth aros yn y CTH mae angen i ddisgyblion glywed pethau wedi eu hailadrodd a galw nôl hen wybodaeth. Mae disgyblion yn anghofio gwybodaeth sydd yn cael ei gadw yn eu Cof Tymor Byr, ond wrth alw i gof ac atgoffa mae’r rhwydweithiau niwral yn yr ymennydd yn cael eu cryfhau a bydd gwybodaeth yn dechrau cael ei gadw yn y CTH; bydd hyn yn gwneud gwybodaeth yn llai tebygol o gael ei anghofio. (Cherry, K, 2018). Gyda gwybodaeth bwysig fel deall strwythur llythyr mae’n hanfodol i ddisgyblion ei gofio.
Hefyd, roeddwn weithiau yn defnyddio’r dull brechdan i egluro rhai geiriau i’r disgyblion. Roeddwn yn teimlo rheidrwydd i wneud hyn oherwydd o’r dosbarth o 35 o blant dim ond 5 sydd yn siarad y Gymraeg ar yr aelwyd. Wrth adfyfyrio, mae’n amlwg fod y dull brechdan yn annigonol i ddatblygu iaith plentyn. Er bod y dull brechdan yn haws i athro neu athrawes ei ddefnyddio yn y dosbarth, nid yw’n fuddiol i ddatblygiad y plentyn. Awgryma’r Mudiad Ysgolion Meithrin (2008), mai’r dull trochi yw’r ffordd orau i sicrhau datblygiad ieithyddol o fewn ail iaith i’r disgyblion; “Nid dysgu iaith y mae plant bach yn ei wneud, ond caffael iaith... [Mae disgyblion] yn bwrw ati’n syth!”. Trwy roi cyfle i ddisgyblion ddatblygu eu hiaith drwy wneud nifer o wahanol weithgareddau,  byddent yn dysgu iaith ac yn ei ddatblygu heb fod yn ymwybodol o hynny (Mudiad Ysgolion Meithrin, 2019).
Gan fy mod wedi darllen y llyfr mewn un sesiwn roedd yn anodd iawn i’r disgyblion ddod yn gyfarwydd gyda geirfa’r pwnc yn y llyfr. Petawn wedi cael cyfle i ddarllen y llyfr dros gyfnod o wythnos buaswn wedi hoffi cyflwyno’r dull Pie Corbett wrth ddarllen y stori. Mae’r athrawes dosbarth wedi bod yn defnyddio’r dull ers dros wyth mlynedd ac yn bendant yn gweld y buddion o’i ddefnyddio gyda disgyblion o gefndiroedd ble does dim llawer o’r Gymraeg. Gan fod nifer o’r disgyblion yn siarad y Gymraeg fel ail iaith mae’n hanfodol bod disgyblion yn cael cyfle i weld y cysylltiad rhwng symudiadau a geiriau sydd yn anghyfarwydd iddynt. Yn ychwanegol i sicrhau dealltwriaeth disgyblion o eirfa anghyfarwydd, mae’r dull Pie Corbett hefyd yn sicrhau bod y disgyblion yn gallu cofio stori yn haws; dros gyfnod o flwyddyn mae dros 75% o ddisgyblion yn gallu ailadrodd stori gyfan drwy ddod yn gyfarwydd ag e gan ddefnyddio’r dull Pie Corbett (Talk4Writing, 2019).
Wrth adfyfyrio mae’n amlwg ble bydd angen gwneud gwelliannau pan fyddaf yn darllen stori ac yn cynllunio gweithgareddau y tro nesaf. Mae angen sicrhau fy mod yn gosod tasgau addas i safon y disgyblion. Hefyd, wrth fynd ymlaen yn cynllunio, mae’n bwysig i mi gofio nad yw’n angenrheidiol i ddisgyblion wneud gwaith ysgrifenedig i ddatblygu eu hiaith, a dylai gwaith ysgrifenedig gael ei adeiladu ar sylfaen gadarn sydd yn dod yn dilyn trafodaeth.

